b'\n_START_ARTICLE_\nTeho-pakkaus\n_START_PARAGRAPH_\nTeho-pakkaus oli Suomessa vuosina 1945-1947 k\xc3\xa4yt\xc3\xb6ss\xc3\xa4 ollut mets\xc3\xa4ty\xc3\xb6ntekij\xc3\xb6ille varattu elintarvike- ja nautintoainepakkaus, joka sis\xc3\xa4lsi s\xc3\xa4\xc3\xa4nn\xc3\xb6stelyn kohteina tuolloin olleita kahvia, sokeria ja tupakkaa. _NEWLINE_Teho-pakkaus syntyi Mets\xc3\xa4asiain keskusjohdon ja kansanhuoltoministeri\xc3\xb6n yhteisty\xc3\xb6n\xc3\xa4. Sen tarkoituksena oli toimia kannustimena ty\xc3\xb6tehon parantamiseen mets\xc3\xa4ty\xc3\xb6mailla. Pakkaus sis\xc3\xa4lsi 150 grammaa kahvia, 200 grammaa sokeria sek\xc3\xa4 5 laatikkoa Ty\xc3\xb6mies-savukkeita. Vuoden 1945 Teho-pakkauksen Joulupaketissa sokerin tilalla oli sama m\xc3\xa4\xc3\xa4r\xc3\xa4 suklaata.  Pakkaus oli aluksi maksullinen ja erityisesti sen saaminen edellytti tietty\xc3\xa4 ty\xc3\xb6suoritusta. Pakkauksen saadakseen mets\xc3\xa4ty\xc3\xb6miehen t\xc3\xa4ytyi hakata nelj\xc3\xa4 pinokuutiometri\xc3\xa4 puita p\xc3\xa4ivitt\xc3\xa4in kahden ty\xc3\xb6viikon ajan. Pakkauksia valmistettiin 1 760 000 kappaletta vuosina 1945-1947.'